Man sterf toe motor, trok botsFoto: ER24 Een man is dood en vier ander mense beseer nadat ŉ motor en ŉ vragmotor Maandagmiddag op die N12 ongeveer 40 km buite Kimberley in die Noord-Kaap gebots het. Russel Meiring, woordvoerder van ER24, het gesê met paramedici se aankoms op die toneel het hulle die wrakke van die twee voertuie in die middel van die pad gevind. “Die motor het omvattende skade in die botsing opgedoen en die liggaam van ŉ man, vermoedelik in sy 30’s, was steeds in die wrak vasgekeer,” het hy gesê. Volgens Meiring het die man reeds aan sy veelvuldige beserings beswyk en daar was niks wat vir hom gedoen kon word nie. “Vier ander mense op die toneel was ook beseer. Een van hulle, ŉ vrou, was in ŉ kritieke toestand, terwyl die ander drie net geringe beserings opgedoen het,” het hy gesê. “Die kritiek beseerde pasiënt is op die toneel gestabiliseer voordat sy en die ander beseerdes na ŉ hospitaal in Kimberley gehaas is.” Die vragmotorbestuurder was ongedeerd. Die botsing word deur die polisie ondersoek.